Απόφαση της Επιτροπής

της 27ης Νοεμβρίου 2002

για την τροποποίηση της απόφασης 98/371/EΚ σχετικά με τις εισαγωγές νωπού χοιρείου κρέατος από τη Σλοβακική Δημοκρατία

[κοινοποιηθείσα υπό τον αριθμό Ε(2002) 4556]

(Κείμενο που παρουσιάζει ενδιαφέρον για τον ΕΟΧ)

(2002/940/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/EΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών(1), όπως τροποποιήθηκε τελευταία από τον κανονισμό (EΚ) αριθ. 1452/2001(2), και ιδίως τα άρθρα 14, 15 και 16,

Εκτιμώντας τα ακόλουθα:

(1) Η απόφαση 98/371/EΚ της Επιτροπής(3), όπως τροποποιήθηκε τελευταία από την απόφαση 2002/7/EΚ(4), διέπει τους υγειονομικούς όρους και την κτηνιατρική πιστοποίηση που απαιτούνται για την εισαγωγή νωπών κρεάτων προερχόμενων από ορισμένες ευρωπαϊκές χώρες.

(2) Για λόγους που αφορούν την υγεία των ζώων, και ειδικότερα για τον έλεγχο της πανώλης των χοίρων, οι εισαγωγές νωπού χοιρείου κρέατος από τη Σλοβακική Δημοκρατία για ανθρώπινη κατανάλωση δεν επιτρέπονταν.

(3) Οι αρμόδιες κτηνιατρικές αρχές της Σλοβακίας ζήτησαν την παροχή άδειας για την εξαγωγή χοιρείου κρέατος στην Κοινότητα, στηρίζοντας το αίτημά τους με πληροφορίες όσον αφορά την κατάσταση της υγείας των χοίρων στη Σλοβακική Δημοκρατία, καθώς και σχετικά με τον έλεγχο της πανώλης των χοίρων.

(4) Τον Ιούλιο του 2002, κτηνιατρική αποστολή της Επιτροπής επισκέφθηκε τη Σλοβακία προκειμένου να αξιολογήσει την κατάσταση της υγείας των ζώων, και ειδικότερα την κατάσταση όσον αφορά την πανώλη των χοίρων.

(5) Σύμφωνα με την έκθεση αποστολής καθώς και άλλες πληροφορίες που παρασχέθηκαν από τις αρμόδιες κτηνιατρικές αρχές της Σλοβακίας, η κατάσταση της υγείας των χοίρων στη Σλοβακία εμφανίζεται ικανοποιητική όσον αφορά την πανώλη των χοίρων στους οικόσιτους χοίρους. Εντούτοις, σε συγκεκριμένες περιοχές παρατηρείται μόλυνση των αγριόχοιρων.

(6) Συνεπώς, η εισαγωγή χοιρείου κρέατος από τη Σλοβακική Δημοκρατία στην Κοινότητα θα έπρεπε να επιτραπεί από τις περιοχές που δεν βρίσκονται υπό περιορισμό λόγω της μόλυνσης των αγριόχοιρων, ενώ θα έπρεπε επίσης να θεσπισθούν όροι σχετικά με τη χρησιμοποίηση υπολειμμάτων τροφών για τη διατροφή των χοίρων.

(7) Όσον αφορά την εξαγωγή χοιρείου κρέατος στην Ευρωπαϊκή Κοινότητα, οι αρμόδιες κτηνιατρικές αρχές της Σλοβακίας ανέλαβαν τη δέσμευση να καταρτίσουν κατάλογο με τις εκμεταλλεύσεις χοίρων οι οποίες υπόκεινται σε τακτική κτηνιατρική εποπτεία καθώς και σε κατάλληλους ελέγχους ώστε να αποκλείεται η χρησιμοποίηση υπολειμμάτων τροφών για τη διατροφή των χοίρων.

(8) Ως εκ τούτου, η απόφαση 98/371/EΚ πρέπει να τροποποιηθεί αναλόγως.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 98/371/EΚ τροποποιείται ως εξής:

1. Το παράρτημα I αντικαθίσταται από το παράρτημα Ι της παρούσας απόφασης.

2. Το παράρτημα II αντικαθίσταται από το παράρτημα ΙΙ της παρούσας απόφασης.

Άρθρο 2

Η παρούσα απόφαση εφαρμόζεται από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 27 Νοεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 198 της 21.7.2001, σ. 11.

(3) ΕΕ L 170 της 16.6.1998, σ. 16.

(4) ΕΕ L 3 της 5.1.2002, σ. 50.

ΠΑΡΑΡΤΗΜΑ I

"ΠΑΡΑΡΤΗΜΑ I

ΠΕΡΙΓΡΑΦΗ ΠΕΡΙΟΧΩΝ ΟΡΙΣΜΕΝΩΝ ΕΥΡΩΠΑΪΚΩΝ ΧΩΡΩΝ ΠΟΥ ΕΧΟΥΝ ΚΑΘΟΡΙΣΘΕΙ ΓΙΑ ΤΟΥΣ ΣΚΟΠΟΥΣ ΤΗΣ ΠΙΣΤΟΠΟΙΗΣΗΣ ΤΗΣ ΥΓΕΙΑΣ ΤΩΝ ΖΩΩΝ

>ΘΕΣΗ ΠΙΝΑΚΑ>"

ΠΑΡΑΡΤΗΜΑ II

"ΠΑΡΑΡΤΗΜΑ II

ΥΓΕΙΟΝΟΜΙΚΟΙ ΟΡΟΙ ΠΟΥ ΑΠΑΙΤΟΥΝΤΑΙ ΓΙΑ ΤΗΝ ΠΙΣΤΟΠΟΙΗΣΗ ΖΩΝΤΩΝ ΖΩΩΝ

>ΘΕΣΗ ΠΙΝΑΚΑ>

Σημείωση:

Οι εισαγωγές νωπού κρέατος για ανθρώπινη κατανάλωση επιτρέπονται μόνο εφόσον η Επιτροπή έχει εγκρίνει πρόγραμμα ελέγχου υπολειμμάτων στην τρίτη χώρα εξαγωγής."